

**Eger Megyei Jogú Város Önkormányzata Közgyűlésének rendelet-tervezete**

**az Önkormányzat 2012. évi költségvetéséről, módosításának**

**és végrehajtásának rendjéről szóló 5/2012. (II. 24.)**

**önkormányzati rendelet módosítására**

**és**

**Előterjesztés az Egri Járási Hivatal kialakítására kötendő megállapodásról**

**Tisztelt Közgyűlés!**

**I. A járási hivatal feladat- hatáskörei**

A járások kialakításáról, valamint egyes ezzel összefüggő törvények módosításáról szóló 2012. XCIII. törvény értelmében 2013. január 1-től a megyei kormányhivatal kirendeltségeiként járási hivatalok működnek. Az Egri Járási Hivatal székhelye Eger városban lesz, és a járási hivatal illetékességi területe a következő településekre terjed ki: Andornaktálya, Bátor, Demjén, Eger, Egerbakta, Egerbocs, Egercsehi, Egerszalók, Egerszólát, Feldebrő, Felsőtárkány, Hevesaranyos, Kerecsend, Maklár, Nagytálya, Noszvaj, Novaj, Ostoros, Szarvaskő, Szúcs, Tarnaszentmária, Verpelét.

A fenti jogszabály szerint 2012. október 31-ig a járás székhelye szerinti települési önkormányzat polgármesterének és a Heves Megyei Kormányhivatalt vezető kormánymegbízottnak megállapodást kell kötni az ingyenes használatba kerülő ingó és ingatlan vagyonelemekről, azok használatának részletkérdéseiről, valamint az átvett köztisztviselőkről. A megállapodás megkötésére előírt határidő elmulasztása az átvételre kerülő államigazgatási feladatok ellátását biztosító vagyonra vonatkozó ingyenes használati jog alapítását nem akadályozza. A megállapodás formáját és tartalmi elemeit a járási (fővárosi kerületi) hivatalokról szóló 218/2012. (VIII. 13.) Korm. rendelet 2. melléklete kötelező erővel határozza meg, attól való eltérés nem lehetséges.

A megyei kormányhivatal kirendeltségeként működő járási hivatal a járási hivatalvezető által közvetlenül vezetett járási törzshivatalból és járási szakigazgatási szervekből áll.

Az Egri járásban jelenlegi ismereteink szerint szakigazgatási szervként fog működni:

* **járási gyámhivatal** a gyermekvédelmi és gyámügyi feladatok ellátására,
* **járási építésügyi hivatal** az építésfelügyeleti hatósági és egyes jogszabályokban meghatározott építésügyi hatósági feladatok ellátására,
* **járási hivatal állategészségügyi és élelmiszer-ellenőrző szakigazgatási szerve** az élelmiszer-biztonsági, élelmiszerminőség-ellenőrzési, takarmányellenőrzési élelmiszerlánc-felügyeleti, és állategészségügyi, illetve a falugazdász-hálózat útján ellátott egyes földművelésügyi feladatok ellátására,
* **járási földhivatal** az ingatlanügyi és telekalakítási feladatok ellátására,
* **járási hivatal munkaügyi kirendeltsége** a foglalkoztatási, munkaerő-piaci feladatok ellátására,
* **járási népegészségügyi intézet** a népegészségügyi feladatok ellátására

**II. Az államigazgatási feladatok ellátásával összefüggő vagyon használata**

A települési önkormányzatok mindazon vagyona és vagyoni értékű joga (a továbbiakban: vagyon) leltár szerint, amelyek a jogszabály által meghatározott, átvételre kerülő államigazgatási feladatok ellátását biztosítják, 2013. január 1-jén a feladat ellátásának időtartamára a Magyar Állam ingyenes használatába kerül. Az államigazgatási feladat ellátását biztosító vagyon alatt az átvett államigazgatási feladathoz kapcsolódó valamennyi jogot és kötelezettséget, valamint ingó- és ingatlan-vagyont is érteni kell.

A Magyar Állam későbbiekben a megállapodásban tett nyilatkozata alapján vagy az ingyenes használat időtartama alatt bármikor lemondhat a vagyon vagy annak egy része használati jogáról.

A Magyar Állam ingyenes használatába kerülő vagyon vagyonkezelője a használati jog keletkezésével egyidejűleg a Törvény erejénél fogva a megyei kormányhivatal.

A közösen használt ingatlanok esetében az ingatlan fenntartásával, üzemeltetésével, karbantartásával kapcsolatos költségeket a települési önkormányzat és a járási hivatal közösen viselik, az általuk meghatározott megosztás szerint. Ezek közé tartoznak különösen az ingatlan mindennapos használatából eredő kisebb hibák javítása. A közös használatú és üzemeltetésű ingatlanok kiadásainak megosztása érdekében 2013. január 31-ig ingatlanonkénti bontásban külön megállapodást kell kötni.

A Törvény értelmében a települési önkormányzat 2013. január 1. napjától kezdődően a megyei kormányhivatal (járási hivatal) használatába adja az átvételre kerülő államigazgatási feladatok ellátásához szükséges ingó vagyont.

A járási hivatal az ingyenesen használatába adott vagyont rendeltetésszerűen a közvagyont használó személytől elvárható gondossággal használja, hatékonyan és költségtakarékosan működteti.

**III. A települési önkormányzattól a járási hivatalba kerülő foglalkoztatottak**

A Törvény 7. §-a rendelkezik a települési önkormányzati hivataloknál foglalkoztatott köztisztviselőkről. Ennek értelmében:

A fővárosi és megyei kormányhivatal foglalkoztatotti állományába kerülnek a települési önkormányzati hivataloknál az átvett államigazgatási feladatokat ellátók álláshelyei, valamint az átkerülő államigazgatási feladatokkal arányos számú, az átkerülő feladatokat ellátó köztisztviselők, amennyiben megfelelnek a közszolgálati tisztviselőkről szóló 2011. évi CXCIX. törvényben és annak végrehajtási rendeleteiben meghatározott képesítési feltételeknek. A képesítési feltételek hiányában át nem vett foglalkoztatottak álláshelyei a fővárosi és megyei kormányhivatal állományába kerülnek át.

A települési önkormányzatok hivatalaiból az államigazgatási feladatok ellátásával összefüggésben funkcionális feladatokat ellátók álláshelyei, valamint az érintett feladatokat ellátó köztisztviselők és munkavállalók a fővárosi és megyei kormányhivatal állományába kerülnek, amennyiben megfelelnek a Kttv. és annak végrehajtási rendeleteiben meghatározott képesítési feltételeknek. A képesítési feltételek hiányában át nem vett foglalkoztatottak álláshelyei a fővárosi és megyei kormányhivatal állományába kerülnek át.

A tervezett Egri Járási Hivatal összlétszáma 174 fő kormánytisztviselő. Figyelemmel a Közigazgatási és Igazságügyi Minisztérium által meghatározott 328 fős megyei létszámkeretre 87 fő köztisztviselő települési önkormányzatoktól járási hivatalba történő átvétele lehetséges. (A jelenleg 3 fő szabálysértési ügyekkel foglalkozó kormánytisztviselő 2013. január 1-től a járási hivatalba kerül.)

**IV. A járási hivatalok kialakítására vonatkozó megállapodás**

Az előzőekben foglaltakat tartalmazó részletes megállapodás megkötése érdekében kölcsönösen együttműködve jártak el a Kormányhivatal és az Önkormányzat munkatársai, és a járás illetékességébe tartozó települések jegyzőinek és a megyei kormányhivatal képviselőinek részvételével több alkalommal tartottak közös értekezletet.

Az egyeztetések eredményeképpen a járási hivatal kialakítására kötendő megállapodás Önkormányzatunk részéről az alábbi kötelezettségekkel jár:

A Magyar Állam ingyenes használatába kerülő ingatlanok az Okmányiroda épülete (Eger, Szvorényi u. 50.), és az Eger, Kossuth L. u. 28. szám alatti hivatali épület földszinti részén hozzávetőleg 380 m2 iroda. A feladatok ellátásához az Önkormányzat részéről átadandó szakmai és funkcionális létszám összesen 55 fő és 6 üres státusz. A járási hivatalhoz átadandó létszám tekintetében az Önkormányzat továbbá biztosítja a munkavégzéshez szükséges irodai hátteret (íróasztal, szék, stb.) továbbá informatikai eszközöket a fentebb hivatkozott jogszabályoknak megfelelően.

**A költségvetési rendelet módosításának szükségességét az indokolja, hogy a Polgármesteri Hivatal jelenlegi állományából csak 2 üres státusz átadását tudja vállalni, azonban a Kormányhivatal további 4 üres – építéshatósági ügyintézői – státusz átadását is igényelte a járási hivatal építésügyi szakigazgatási szerve számára, amely csak abban az esetben biztosítható, ha a Polgármesteri Hivatal engedélyezett létszámkeretét ennek megfelelően megemeljük és a megállapodás megkötésével 2013. Január 1-i hatállyal átadjuk a járási hivatal részére. Ebben a tekintetben a költségvetési rendelet módosítása csak technikai jellegűnek minősül, további költségvetési fedezetet nem igényel, mivel a Polgármesteri Hivatal ezen státuszokat az év hátralévő részében nem tölti be. Ezen információ az előterjesztés bizottsági tárgyalását követően vált ismertté, így a Pénzügyi és Ügyrendi Bizottság nem foglalt állást a kérdésben.**

Kérem a T. Közgyűlést, hogy az előterjesztést megtárgyalni, és az alábbi határozati javaslatot elfogadni szíveskedjen.

Eger, 2012. október 18.

**Dr. Kovács Luca**

Jegyző